L-ewwel Summit Ewropew dwar l-Edukazzjoni, ospitat mill-Kummissarju għall-Edukazzjoni, il-Kultura, iż-Żgħażagħ u l-Isport, Tibor Navracsics, se jsir għada fi Brussell. Dan is-Summit huwa l-ewwel wieħed wara s-Summit ta' Gothenburg f'Novembru tal-2017, li fih, il-Kummissjoni ppreżentat il-viżjoni tagħha li toħloq Żona Ewropea tal-Edukazzjoni sal-2025, u wara l-laqgħa tal-Kunsill Ewropew f'Diċembru, fejn l-Istati Membri wrew ix-xewqa tagħhom li jagħmlu iżjed fil-qasam tal-edukazzjoni. Din hija opportunità importanti biex jiltaqgħu flimkien 18-il Ministru tal-Edukazzjoni tal-UE, nies professjonali fil-qasam tal-edukazzjoni u rappreżentanti mill-Ewropa kollha, biex jiddiskutu l-ġejjieni tal-edukazzjoni fl-Ewropa. Dan is-Summit Ewropew dwar l-Edukazzjoni jagħti bidu għal sensiela ta' summits dwar dan is-suġġett, li t-tieni wieħed minnhom se jsir fil-ħarifa tal-2019. Qabel il-bidu ta' dan l-avveniment, Tibor Navracsics qal, “L-edukazzjoni trid tagħti l-kompetenzi liċ-ċittadini, kemm liż-żgħażagħ, kif ukoll lill-kbar, biex ikunu jistgħu jgħixu ħajja sodisfaċenti u jibnu l-komunitajiet. Filwaqt li l-edukazzjoni hija responsabbiltà tal-Istati Membri, hemm bżonn li nżidu l-kooperazzjoni fil-livell tal-UE. Jeħtieġ li nisfruttaw il-potenzjal kollu li toffri l-edukazzjoni biex nibnu soċjetajiet reżiljenti, noħolqu sens ta' appartenenza li jippermetti lin-nies jesperjenzaw l-identità Ewropea fid-diversità kollha tagħha. Biex inkunu nistgħu nilħqu dan l-għan, nixtiequ nagħtu spinta lit-tagħlim tal-lingwi, niżguraw li d-diplomi jkunu rikonoxxuti kullimkien fl-Unjoni, li l-universitajiet Ewropej jingħataw l-opportunità li jikkooperaw kemm jistgħu, u li l-istudju f'pajjiż ieħor tal-UE jsir aktar fattibbli minn qatt qabel. Hekk trid tkun Żona Ewropea tal-Edukazzjoni vera, u s-Summit ta' għada huwa pass konkret biex din issir realtà.” Bit-tema ġenerali “Inqiegħdu s-sisien ta' Żona Ewropea tal-Edukazzjoni: għal edukazzjoni innovattiva, inklussiva u bbażata fuq il-valuri”, is-Summit se jiffoka fuq kwistjonijiet li jiddibattu kif edukazzjoni ta' kwalità, ibbażata fuq il-valuri, u inklussiva tista' tikkontribwixxi lejn Ewropa li tirnexxi; liema huma l-kompetenzi li se jkunu bżonjużi fid-deċenni li ġejjin: u kif nistgħu nagħtu spinta lill-ħiliet diġitali u tal-imprenditorija bażiċi. Il-programm fih aktar minn għoxrin seduta, klassijiet avvanzati, u diskussjonijiet li jieħdu sehem fihom bordijiet ta' livell għoli, b'aktar minn 40 kelliema. Ikopru firxa wiesgħa ta' suġġetti, fosthom, kif wieħed jista' jħeġġeġ l-interess ta' studenti żvantaġġati biex ħadd ma jibqa' lura; l-aħjar mod li nippreparaw lill-għalliema; kif jingħata spinta t-tagħlim permezz tal-isport; kif ukoll l-importanza tax-Xjenza u t-Teknoloġija, l-Inġinerija u l-Matematika (STEM) fl-edukazzjoni, u r-rwol tat-tfal fit-tibdil tas-soċjetà. Il-passi li jmiss Il-Kummissjoni se tkompli tibni fuq il-konklużjonijiet ta' dan is-Summit biex tippreżenta aktar inizjattivi fir-rebbiegħa tal-2018. Fost dawn se jkun hemm proposti dwar ir-rikonoxximent reċiproku tad-diplomi, it-tagħlim tal-lingwi, qafas ta' kwalità għall-edukazzjoni u l-indukrar tat-tfal fis-snin bikrin, Aġenda Ewropea għall-Kultura, u Strateġija ġdida tal-UE għaż-Żgħażagħ. F'Gothenburg, il-President Juncker stieden ukoll lill-mexxejja tal-UE biex jaħdmu biex sal-2025 jirduppjaw l-għadd ta' żgħażagħ fl-UE li jipparteċipaw fl-Erasmus+, li se jkun jeħtieġ baġit ta' €29.4 biljun għall-perjodu mill-2021 sal-2027. Barra minn hekk, il-Kummissjoni se tkompli taħdem biex toħloq netwerk ta' universitajiet Ewropej u kard ġdida tal-UE għall-istudenti. Din tal-aħħar se tagħmel l-istudju f'pajjiż differenti tal-UE aktar faċli minn qatt qabel. Sfond Meta l-mexxeja tal-pajjiżi tal-UE ltaqgħu f'Gothenburg f'Novembru tal-2017, il-Kummissjoni ppreżentat Komunikazzjoni dwar it-Tisħiħ tal-Identità Ewropea permezz tal-Edukazzjoni u l-Kultura. F'din il-Komunikazzjoni, il-Kummissjoni ppreżentat il-viżjoni tagħha għall-ħolqien ta' Żona Ewropea tal-Edukazzjoni sal-2025 biex nutilizzaw il-potenzjal kollu li toffri l-edukazzjoni biex tkun xprun għall-ħolqien tal-impjiegi, għat-tkabbir ekonomiku, għall-ġustizzja soċjali, u bħala mezz li wieħed jesperjenza l-identità Ewropea fid-diversità kollha tagħha. Fis-17 ta' Jannar, xahrejn biss wara s-Summit ta' Gothenburg, il-Kummissjoni kompliet bi proposti għal inizjattivi ġodda maħsubin biex inaqqsu l-inugwaljanzi soċjoekonomiċi filwaqt li jsostnu l-kompetittività, biex nibnu Ewropa aktar unita, aktar b'saħħitha u aktar demokratika. Dawn huma: Rakkomandazzjoni tal-Kunsill dwar il-Kompetenzi Ewlenin għat-Tagħlim tul il-Ħajja u Anness biex jissaħħaħ l-iżvilupp tal-kompetenzi ewlenin ta' nies ta' kull età tul ħajjithom, u biex tingħata gwida lill-Istati Membri dwar kif għandhom jiksbu dan il-għan. Li tingħata enfasi partikulari fuq it-trawwim tad-determinazzjoni intraprenditorjali u tal-mentalità orjentata lejn l-innovazzjoni, sabiex jiġu lliberati l-potenzjal, il-kreattività u l-inizjattiva personali. Pjan ta' Azzjoni għall-Edukazzjoni Diġitali li jispjega kif l-UE tista' tgħin lin-nies, lill-istituzzjonijiet u s-sistemi edukattivi jadattaw aħjar għall-ħajja u x-xogħol fi żmien ta' bidla diġitali mgħaġġla, billi:https://ec.europa.eu/education/sites/education/files/digital-education-action-plan.pdf Rakkomandazzjoni tal-Kunsill dwar il-valuri komuni, l-edukazzjoni inklussiva, u d-dimensjoni Ewropea tat-tagħlim biex l-edukazzjoni tgħin liż-żgħażagħ jifhmu l-importanza tal-valuri komuni stipulati fl-Artikolu 2 tat-Trattat dwar l-Unjoni Ewropea, u jsegwu dawk l-istess valuri. Il-proposta għandha l-għan li ssaħħaħ il-koeżjoni soċjali u li tikkontribwixxi fil-ġlieda kontra l-qawmien tal-populiżmu, tal-ksenofobija, tan-nazzjonaliżmu diviżiv u tat-tixrid tal-aħbarijiet foloz. Għal Aktar Informazzjoni Is-sit web tas-Summit Ewropew dwar l-Edukazzjoni Is-seduti plenarji tas-Summit se jiġu strimjati fuq l-internet. Miżuri ġodda biex jagħtu spinta lill-kompetenzi ewlenin u lill-ħiliet diġitali, kif ukoll lid-dimensjoni Ewropea tal-edukazzjoni Skeda informattiva dwar iż-Żona Ewropea tal-Edukazzjoni Skeda informattiva dwar il-Kompetenzi Ewlenin għat-Tagħlim tul il-Ħajja Skeda informattiva dwar il-Pjan ta' Azzjoni għall-Edukazzjoni Diġitali Skeda informattiva dwar il-promozzjoni ta' valuri komuni, l-edukazzjoni inklużiva u d-dimensjoni Ewropea tat-tagħlim Il-Komunikazzjoni tal-Kummissjoni dwar it-Tisħiħ tal-identità Ewropea permezz tal-Edukazzjoni u l-Kultura; Il-Monitur tal-Edukazzjoni u t-Taħriġ tal-2017